PATVIRTINTA

Ignalinos r. Didžiasalio „Ryto“ gimnazijos

direktoriaus 2023 m. sausio d.

įsakymu Nr. V-10

**IGNALINOS R. DIDŽIASALIO „RYTO“ GIMNAZIJOS MOKINIŲ VEŽIMO MOKYKLINIU AUTOBUSU TVARKOS APRAŠAS**

**I. SKYRIUS**

**Bendrosios nuostatos**

1. Mokinių vežimo mokykliniu autobusu tvarkos aprašas (toliau – Aprašas) reglamentuoja kaimuose ir miesteliuose toliau kaip 3 kilometrai nuo gimnazijos gyvenančių mokinių, kurie mokosi pagal ikimokyklinio, priešmokyklinio, pradinio, pagrindinio ir vidurinio ugdymo programas Ignalinos r. Didžiasalio „Ryto“ gimnazijoje (toliau – mokiniai), vežimo mokykliniu autobusu tvarką, mokinių vežimą mokykliniu autobusu organizuojančių ir vykdančių asmenų funkcijas, pareigas ir atsakomybę.
2. Aprašo paskirtis – reglamentuoti mokinių vežimą mokykliniu autobusu, kad būtų užtikrintas tinkamas ir saugus mokinių vežimas į gimnaziją ir atgal, renginius bei išvykas.
3. Apraše vartojamos sąvokos:
   1. **mokyklinis autobusas** – geltonas vaikų vežimo skiriamaisiais ženklais paženklintas autobusas, kuriuo vežami vaikai (gimnazijos mokiniai);
   2. Kitos Apraše vartojamos sąvokos suprantamos taip, kaip jos apibrėžtos Lietuvos Respublikos švietimo įstatyme ir Kelių eismo taisyklėse, patvirtintose Lietuvos Respublikos Vyriausybės 2002 m. gruodžio 11 d. nutarimu Nr. 1950 „Dėl Kelių eismo taisyklių patvirtinimo“ (suvestinė redakcija nuo 2022-11-11), (toliau – Kelių eismo taisyklės).
4. Mokinių vežimą mokykliniu autobusu organizuoja gimnazijos direktorius.
5. Mokinių vežimas mokykliniu autobusu organizuojamas vadovaujantis Lietuvos Respublikos švietimo įstatymu, Lietuvos Respublikos saugaus eismo automobilių keliais įstatymu, Lietuvos Respublikos kelių transporto kodeksu, Kelių eismo taisyklėmis, Mokinių vežimo mokykliniu autobusu tvarkos aprašu, patvirtintu Lietuvos Respublikos švietimo ir mokslo ministro 2016 m. birželio 30 d. įsakymu Nr. V-620 „Dėl mokinių vežimo mokykliniu autobusu tvarkos aprašo patvirtinimo“ (suvestinė redakcija nuo 2021-09-01) ir atsižvelgiant į Mokinių vežiojimo organizavimo metodines rekomendacijas, kurioms pritarta Lietuvos Respublikos švietimo ir mokslo ministro 2003 m. gruodžio 11 d. įsakymu Nr. ISAK-1778 „Dėl Mokinių vežiojimo organizavimo metodinių rekomendacijų“.
6. Kvalifikaciniai ir elgesio reikalavimai mokyklinio autobuso vairuotojui nustatyti Kelių eismo taisyklėse, C1, C1E, C, CE, D1, D1E, D, DE kategorijų motorinių transporto priemonių vairuotojų mokymo pradinei profesinei kvalifikacijai įgyti ir vairuotojų periodinio profesinio mokymo tvarkos apraše, patvirtintame Lietuvos Respublikos susisiekimo ministro 2011 m. vasario 3 d. įsakymu Nr. 3-79 „Dėl C1, C1E, C, CE, D1, D1E, D, DE kategorijų motorinių transporto priemonių vairuotojų mokymo pradinei profesinei kvalifikacijai įgyti ir vairuotojų periodinio profesinio mokymo tvarkos aprašo patvirtinimo“ (suvestinė redakcija nuo 2022-11-01) ir kituose šią sritį reglamentuojančiuose Lietuvos Respublikos teisės aktuose.
7. Mokyklinių autobusų techniniai ir žymėjimo reikalavimai turi atitikti reikalavimus, nustatytus Kelių eismo taisyklėse ir Mokyklinių autobusų ženklinimo įspėjamosiomis mirksinčiomis oranžinėmis šviesomis reikalavimų apraše, patvirtintame Valstybinės kelių transporto inspekcijos prie Susisiekimo ministerijos viršininko 2012 gegužės 31 d. įsakymu Nr. 2B-224 (suvestinė redakcija nuo 2013-01-20) „Dėl Mokyklinių autobusų ženklinimo įspėjamosiomis mirksinčiomis oranžinėmis šviesomis reikalavimų aprašo patvirtinimo“.

**II. SKYRIUS**

**MOKINIŲ VEŽIMO MOKYKLINIU AUTOBUSU ORGANIZAVIMAS**

1. Kiekvienais mokslo metais mokyklinio autobuso sustojimo vietas nustato, maršrutus, tvarkaraščius ir vežamų mokinių sąrašus, dalyvaujant mokyklinio autobuso vairuotojui, sudaro už organizuotą mokinių vežimą atsakingas asmuo, tvirtina gimnazijos direktorius.
2. Sustojimo vietos nustatomos, maršrutai, tvarkaraščiai ir vežamų mokinių sąrašai sudaromi ir, jei prireikia, koreguojami, įvertinus mokinių važiavimo poreikius.
3. Į pavežamų mokinių sąrašus įtraukiami mokiniai, besimokantys pagal ikimokyklinio, priešmokyklinio, pradinio, pagrindinio ir vidurinio ugdymo programas, kurie gyvena kaimuose ir miesteliuose toliau kaip 3 kilometrai nuo gimnazijos.
4. Vienu metu vežamų mokinių negali būti daugiau, negu mokykliniame autobuse yra sėdimų vietų keleiviams.
5. Mokyklinio autobuso sustojimo vietos parenkamos ten, kur yra nuolatinės maršrutinių autobusų stotelės, kelio neužstoja kliūtys, yra geras matomumas į abi puses. Sustojimo vietos neturi būti ties kelio vingiu ar ištisine ženklinimo linija, įkalnėje, nuokalnėje, ten, kur dėl riboto matomumo sustoti draudžia Kelių eismo taisyklės. Sustojimo vietos turi būti nustatomos taip, kad mokiniams nereikėtų kirsti važiuojamosios kelio dalies, o jeigu tai neišvengiama, kad perėjimo vietos būtų saugios.
6. Maršrutų trukmė į vieną pusę yra ne ilgesnė kaip viena valanda.
7. Kelionių maršrutus, tvarkaraščius ir vežamų mokinių sąrašus privalo turėti vairuotojas ir už organizuotą mokinių vežimą atsakingas gimnazijos darbuotojas. Visi šie dokumentai turi būti mokykliniame autobuse; kelionių maršrutai ir tvarkaraščiai – paviešinti gimnazijos interneto svetainėje, informaciniame stende. Kelionių maršrutus ir tvarkaraščius turi turėti mokiniai ir jų tėvai (globėjai ar rūpintojai). Jeigu maršrutai ir tvarkaraščiai keičiami, su pakeitimais nedelsiant supažindinami mokiniai ir jų tėvai (globėjai ar rūpintojai), apie tai paskelbiama gimnazijos informavimo priemonėse.

**III. SKYRIUS**

**MOKINIŲ VEŽIMAS MOKYKLINIU AUTOBUSU**

1. Vairuotojas iki mokinių vežimo nustatytais maršrutais pradžios turi žinoti mokinių vežimo maršrutus, tvarkaraštį, sustojimo vietas, kitus su vežimu susijusius dokumentus, susipažinti su vežamais mokiniais. Už organizuotą mokinių vežimą atsakingas asmuo ir vairuotojas su mokiniais turi aptarti važiavimo tvarką ir taisykles, mokiniai pasirašo saugaus elgesio instruktažo lape.
2. Jei vežami ikimokyklinio amžiaus ar neįgalūs mokiniai, kurie negali savarankiškai vaikščioti, mokykliniame autobuse važiuoja mokinius lydintis asmuo.
3. Mokiniai įlaipinami ar išlaipinami tik patvirtinto maršruto numatytose nuolatinėse mokyklinio autobuso sustojimo vietose. Neįgaliuosius mokinius, kurie negali savarankiškai vaikščioti, iki mokyklinio autobuso sustojimo vietos palydi ir juos pasitinka tėvai (globėjai ar rūpintojai), o į gimnaziją ir iš gimnazijos iki autobuso – mokinius lydintis asmuo arba kitas direktoriaus paskirtas gimnazijos darbuotojas.
4. Į sustojimo vietą mokyklinis autobusas turi atvažiuoti ir išvažiuoti iš jos tvarkaraštyje nustatytu laiku. Mokiniai turi būti instruktuoti, kaip elgtis, jeigu autobusas vėluoja ar neatvažiuoja.
5. Mokiniai mokyklinio autobuso sustojimo vietoje turi būti ne vėliau kaip tvarkaraštyje nustatytu laiku. Jeigu mokiniai nuolat vėluoja į mokyklinį autobusą, vairuotojas turi pranešti už organizuotą mokinių vežimą gimnazijoje atsakingam asmeniui, kuris išsiaiškina vėlavimo priežastis ir jas šalina.
6. Mokiniai mokykliniame autobuse turi nusiimti kuprines, sėdėti ramiai, užsisegę saugos diržus, nevaikščioti. Vežant mokinį neįgaliojo vežimėlyje, vežimėlis turi būti pritvirtintas tam skirtomis prisegimo sistemomis. Rekomenduojama, kad mokiniai turėtų nuolatines sėdėjimo vietas.
7. Į gimnaziją atvežtus mokinius reikia išleisti taip, kad jiems nereikėtų pereiti kelio.
8. Tik mokykliniam autobusui sustojus mokiniai gali prieiti prie autobuso, norėdami įlipti, ar pakilti iš užimamų sėdimų vietų, norėdami išlipti. Vairuotojas stebi, kad į autobusą būtų įlipama ir išlipama tik jam visiškai sustojus. Į autobusą pirmieji įlipa jaunesni mokiniai, pirmieji išlipa – vyresni. Atidaryti autobuso duris ir įleisti arba išleisti mokinius vairuotojas turi tik autobusui sustojus ir įsitikinęs, kad yra saugu.
9. Išlipančius mokinius vairuotojas įspėja, kad išlipę iš mokyklinio autobuso jie neitų per kelią pro autobuso galą ir priekį, o palauktų, kol jis nuvažiuos, arba prieš pereidami kelią, mokiniai paėjėtų toliau nuo autobuso galo, kad matytų kelią. Tamsiu paros metu vairuotojas, mokinius lydintis asmuo ir mokiniai turi būti su atšvaitais.
10. Atsitikus bet kokiam nenumatytam atvejui, mokinių negalima palikti vienų, be priežiūros. Įvykus eismo įvykiui, jei yra sužeistų, reikia nedelsiant kviesti greitąją medicininę pagalbą ir policiją, jei įmanoma, suteikti pagalbą.

**IV. SKYRIUS**

**DARBUOTOJŲ PAREIGOS IR ATSAKOMYBĖ**

1. Gimnazijos direktorius:
   1. tvirtina mokyklinio autobuso maršrutus, tvarkaraščius, sustojimo vietas, mokykliniu autobusu vežamų mokinių sąrašą, prireikus juos koreguoja;
   2. tvirtina mokyklinio autobuso vairuotojo pareigybės aprašymą, nustato jo instruktavimo tvarką;
   3. prireikus skiria mokinius lydintį asmenį, nustato jo funkcijas, teises ir pareigas;
   4. skiria už organizuotą mokinių vežimą atsakingą asmenį, nustato jo funkcijas, teises ir pareigas;
   5. užtikrina mokinių ir jų tėvų (globėjų ar rūpintojų) informavimą apie mokyklinio autobuso maršrutus, tvarkaraščius, sustojimo vietas, mokinių elgesį važiuojant, sustojus, neatvykus mokykliniam autobusui, ir informacijos viešinimą gimnazijos informavimo priemonėse (interneto svetainėje, elektroniniame dienyne, informaciniame stende);
   6. kontroliuoja mokinių vežimo kokybę, nedelsdamas reaguoja į mokinių vežimo mokykliniu autobusu trūkumus ir juos šalina.
2. Už organizuotą mokinių vežimą atsakingo asmens funkcijos, teisės ir pareigos:
   1. kiekvienais mokslo metais išsiaiškina mokinių važiavimo poreikius;
   2. sudaro vežamų mokinių sąrašus, mokyklinio autobuso maršrutus, tvarkaraščius, nustato mokyklinio autobuso sustojimo vietas ir teikia juos tvirtinti gimnazijos direktoriui;
   3. instruktuoja mokinius saugaus elgesio ir vežiojimo mokykliniu autobusu tvarkos klausimais;
   4. palaiko nuolatinį ryšį tarp vairuotojo, mokinių, tėvų (globėjų ar rūpintojų) ir gimnazijos, sprendžia kasdienius klausimus ir aiškinasi nenumatytas situacijas;
   5. turi teisę, pasikeitus pamokų, neformaliojo ugdymo užsiėmimų tvarkaraščiams, po renginių, esant nenumatytoms situacijoms koreguoti mokyklinio autobuso tvarkaraštį, apie tai informuodamas vairuotoją, mokinius, tėvus (globėjus ar rūpintojus).
3. Vairuotojas veža mokinius vadovaudamasis Kelių eismo taisyklėmis ir šiuo Aprašu. Jis privalo nedelsdamas informuoti gimnazijos direktorių ir jo pavaduotoją ūkio reikalams ir/ar už organizuotą mokinių vežimą atsakingą asmenį apie visas iškilusias mokinių vežimo problemas (maršrutų organizavimo, autobuso techninio aptarnavimo ir remonto, techninės apžiūros, grafiko, mokinių elgesio, jų punktualumo ir t. t.).
4. Vairuotojas turi:
   1. kultūringai ir mandagiai elgtis;
   2. prižiūrėti, kad mokiniai saugiai įliptų į transporto priemonę ir išliptų iš jos, naudotųsi įrengtomis prisegimo sistemomis;
   3. stebėti, kad mokiniai nešiukšlintų, netriukšmautų, užkirsti kelią drausmės pažeidimams ir patyčioms;
   4. išlipantiems mokiniams priminti, kad į kitą kelio (gatvės) pusę jie eitų tik nuvažiavus autobusui ir tik pėsčiųjų perėjoje, o jei jos nėra, stačiu kampu, įsitikinę, kad arti nėra važiuojančių transporto priemonių;
   5. užtikrinti, kad mokyklinio autobuso salone vežant mokinius nebūtų vežama jokių krovinių, aštrių ar sunkių daiktų, kurie sukeltų pavojų staigiai stabdant ar eismo įvykio metu, bei kad nebūtų vežami pašaliniai asmenys arba daugiau mokinių, negu mokykliniame autobuse yra sėdimų vietų;
   6. vykdyti kitas pareigybės aprašyme nustatytas funkcijas.
5. Už mokyklinio autobuso  kasdieninę priežiūrą ir periodinius techninius aptarnavimus atsakingas autobuso vairuotojas. Transporto priemonės remonto klausimus sprendžia direktoriaus pavaduotojas ūkiui, suderinęs su gimnazijos direktoriumi.
6. Mokyklinio autobuso vairuotojas, vykdydamas pareigas, už įvykio keliuose padarinius atsako Lietuvos Respublikos teisės aktų nustatyta tvarka. Žala, padaryta mokinio ar kito keleivio sveikatai, gyvybei vežimo metu, atlyginama Lietuvos Respublikos teisės aktų nustatyta tvarka.
7. Mokyklinio autobuso vairuotojui ir mokinius lydinčiam asmeniui, už organizuotą mokinių vežimą atsakingam asmeniui ir gimnazijos vadovui drausminės nuobaudos dėl jų pareigų nevykdymo ar netinkamo vykdymo skiriamos Lietuvos Respublikos darbo kodekso ir kitų teisės aktų nustatyta tvarka.

**V. SKYRIUS**

**BAIGIAMOSIOS NUOSTATOS**

1. Laisvu nuo mokinių vežimo į gimnaziją ir iš jos metu mokykliniu autobusu mokiniai gali būti vežami į: STEAM centrą, neformaliojo vaikų švietimo įstaigas; brandos egzaminų centrus; švietimo pagalbos ir kitas įstaigas su jų ugdymu ar socialinėmis problemomis susijusiems klausimams spręsti; pažintines ir kultūrines išvykas, Kultūros paso paslaugas: savivaldybės, regioninius ir šalies saviraiškos renginius (dalykų olimpiadas, konkursus, varžybas, sporto, sveikatos ugdymo, meninės raiškos, turizmo, gamtos, techninės kūrybos bei kitus renginius). Taip pat mokyklinis autobusas gali būti naudojamas ugdymo organizavimo procesui aprūpinti, kitų rajono švietimo įstaigų mokinių pavėžėti ir mokytojams į kvalifikacijos tobulinimo renginius vežti.
2. Leisti valstybės lygio ekstremaliosios situacijos ir (ar) karantino laikotarpiu gimnazijos mokyklinį autobusą naudoti kitų asmenų vežimui laisvu nuo mokinių vežimo į gimnaziją ir iš jos bei aprašo 32 punkte išvardintais atvejais metu (Vadovaujamasi Ignalinos rajono savivaldybės administracijos direktoriaus 2021m. balandžio 16 d. įsakymu Nr. VT-246 „Dėl mokyklinių autobusų naudojimo valstybės lygio ekstremaliosios situacijos ir (ar) karantino laikotarpiu“).
3. Mokyklinį autobusą naudojant kitų asmenų vežimui kitais maršrutais gimnazijai apmokama pagal Ignalinos rajono savivaldybės tarybos nustatytas Ignalinos rajono savivaldybės biudžetinių įstaigų teikiamų paslaugų kainas autobusų nuomai. (Vadovaujamasi Ignalinos rajono savivaldybės tarybos 2022 m. sausio 27 d. sprendimu Nr. T-17 „Dėl Ignalinos rajono savivaldybės tarybos 2018 m. gegužės 17 d. sprendimo Nr. T-73 „Dėl mokyklinių autobusų naudojimo laisvu nuo mokinių vežimo į Ignalinos rajono savivaldybės bendrojo ugdymo mokyklas ir iš jų metu tvarkos aprašo patvirtinimo“ pakeitimo“.

\_\_\_\_\_\_\_\_\_\_\_\_\_\_\_\_\_